b'\n_START_ARTICLE_\nFlatanger\n_START_SECTION_\nNavn\n_START_PARAGRAPH_\nKommunens navn er sammensatt av norr\xc3\xb8nt flatr, antageligvis i betydningen \xc2\xabgrunt vann\xc2\xbb, og angr, \xc2\xabfjord eller vik\xc2\xbb. Navnet er ikke funnet nevnt i gammel tid, if\xc3\xb8lge stedsnavnsgranskeren Oluf Rygh. Navnet later til \xc3\xa5 v\xc3\xa6re et fjordnavn, men det forblir uvisst hvilken av fjordene som tidligere har b\xc3\xa5ret det. Med utgangspunkt i de beslektede navnene Flatvad i Sunndal og Flatval p\xc3\xa5 Fr\xc3\xb8ya mente Rygh at den grunne fjorden med mange \xc3\xb8yer og skj\xc3\xa6r utenfor Vik kunne v\xc3\xa6re opphavet til Flatanger-navnet.\n_START_SECTION_\nGeografi\n_START_PARAGRAPH_\nKommunen har en samlet kystlinje p\xc3\xa5 85 km. De st\xc3\xb8rste \xc3\xb8yene i kommunen er Kv\xc3\xa6rn\xc3\xb8ya, Halm\xc3\xb8ya, Glads\xc3\xb8ya og Bj\xc3\xb8r\xc3\xb8ya. De \xc3\xb8yene som i dag har fast bosetning, er L\xc3\xb8v\xc3\xb8ya, Glads\xc3\xb8ya  og Skingen, hvorav de to f\xc3\xb8rstnevnte har broforbindelse til fastlandet. Kommunen har flere viker og fjorder som skj\xc3\xa6rer inn fra kysten, blant andre J\xc3\xb8ssundfjorden, B\xc3\xb8lefjorden og Knottenfjorden. Fastlandet er sv\xc3\xa6rt kupert med en rekke berg og fjell, hvorav Being\xc3\xa5rdsheia (613 moh.), Rapet (571 moh.), Gr\xc3\xb8nnlifjell (565 moh.) og J\xc3\xb8ssundvarden (564 moh.) er de h\xc3\xb8yeste. Berggrunnen best\xc3\xa5r i hovedsak av gneis av granittisk og migmatittisk opprinnelse._NEWLINE_Det finnes mange huler, hellere og fjellformasjoner i kommunen, for eksempel Hanshelleren, som blir anvendt til klatresport. Den ytterste skj\xc3\xa6rg\xc3\xa5rden har lite vegetasjon, men store deler av Flatanger er dekket av l\xc3\xb8v-, gran- eller furuskog. Jordsmonnet er forholdsvis karrig. Her finnes ogs\xc3\xa5 en rekke sm\xc3\xa5 og st\xc3\xb8rre vann og vassdrag, st\xc3\xb8rst er Lauvsnesvatnet (2,7 km\xc2\xb2) med den 700\xe2\x80\x93800 m lange Lauvsneselva. Til tross for sin begrensede lengde, regnes den som en god lakseelv, m\xc3\xa5lt i antall laks tatt per laksef\xc3\xb8rende meter. Plantelivet i kommunen er ikke spesielt rikt, men noen sjeldne arter finnes. Kommuneblomsten er \xc3\xb8stersurt. Det finnes betydelige bestander av elg, hjort og r\xc3\xa5dyr. I skj\xc3\xa6rg\xc3\xa5rden er det mye sj\xc3\xb8fugl, i tillegg til hav\xc3\xb8rn._NEWLINE_Foruten administrasjonssenteret og tettstedet Lauvsnes (ca. 440 innbyggere) finnes sm\xc3\xa5steder som Utvorda, Innvorda, Oppland, Sm\xc3\xa5v\xc3\xa6ret, Vik, Kval\xc3\xb8ys\xc3\xa6ter, J\xc3\xb8ssund, Einvika, Hasv\xc3\xa5g og Sitter. Hasv\xc3\xa5g og Sm\xc3\xa5v\xc3\xa6ret ligger p\xc3\xa5 halv\xc3\xb8ya S\xc3\xb8rneset, s\xc3\xb8rvest i kommunen.\n_START_SECTION_\nSamfunn\n_START_PARAGRAPH_\nI Den norske kirke er Flatanger inndelt i S\xc3\xb8r-Flatanger og Nord-Flatanger sogn, med henholdsvis Vik kirke og L\xc3\xb8v\xc3\xb8y kirke som sognekirker, i Flatanger prestegjeld, som i sin tur h\xc3\xb8rer under Namdal prosti i Nidaros bisped\xc3\xb8mme. Halm\xc3\xb8ya er trolig det eldste kirkestedet i Flatanger. Flatanger lensmannsdistrikt tilh\xc3\xb8rer Nord-Tr\xc3\xb8ndelag politidistrikt, mens kommunen i domstolene sorterer under Namdal tingrett og Frostating lagmannsrett._NEWLINE_Det finnes to kommunale grunnskoler i Flatanger, Lauvsnes skole og Utvorda oppvekstsenter, i tillegg til den private barne- og ungdomsskolen Flatanger Montessoriskole. Kommunen kj\xc3\xb8per ogs\xc3\xa5 skoleplasser i nabokommunene. Det finnes ogs\xc3\xa5 to barnehager, skolefritidsordning, folkebibliotek og kulturskoletilbud.\n_START_SECTION_\nN\xc3\xa6ringsliv\n_START_PARAGRAPH_\nFra gammelt av var jordbruk og fiske, ofte drevet i kombinasjon, de viktigste n\xc3\xa6ringsveiene i Flatanger kommune. Med etableringen av AS Namdalens Tr\xc3\xa6sliperi i 1909 ble industrien en viktig n\xc3\xa6ring. Tresliperiet ble lagt ned i 1979. P\xc3\xa5 denne tida ble fiskeoppdrett introdusert i kommunen og i l\xc3\xb8pet av de neste 30 \xc3\xa5rene har denne n\xc3\xa6ringen vokst til \xc3\xa5 bli den viktigste i Flatanger. Jordbruket, og s\xc3\xa6rlig fiskeriene, har g\xc3\xa5tt tilsvarende tilbake. Jordbruket omfatter 9\xc2\xa0000 dekar, og ligger oftest innerst i fjordene, s\xc3\xa6rlig i omr\xc3\xa5det Sitter\xe2\x80\x93Utvorda. Det produseres \xc3\xa5rlig 17\xc2\xa0500 tonn laks, fordelt p\xc3\xa5 16 konsesjoner, i Flatanger. Kommunen regnes derfor som landets femte st\xc3\xb8rste havbrukskommune. Verdien av produksjonen tilsvarer 500\xc2\xa0000 kroner per innbygger._NEWLINE_Det siste ti\xc3\xa5ret har ogs\xc3\xa5 turistn\xc3\xa6ringen ekspandert betydelig. Det er om lag 700 hytter og fritidsboliger i kommunen, og flere muligheter for leie av b\xc3\xa5t og overnattingsplass. P\xc3\xa5 Lauvsnes finnes blant annet gjestekai og overnattings- og serveringsstedet Zanzibar Inn, foruten servicefunksjoner som dagligvarehandel, postkontor, banktjenester, fris\xc3\xb8r, vaskeri, blomster- og gavebutikk samt trevarehandel.\n_START_SECTION_\nHistorie\n_START_PARAGRAPH_\nOm kvelden 27. januar 2014 br\xc3\xb8t det ut en lyngbrann ved Uran som spredte seg meget raskt med en t\xc3\xb8rr og sterk \xc3\xb8stlig til s\xc3\xb8r\xc3\xb8stlig vind. Brannen \xc3\xb8dela 64 bygninger \xe2\x80\x93 mer enn noen annen brann i Norge siden 1945._NEWLINE_Utdypende artikkel: Brannen i Flatanger 2014\n_START_SECTION_\nKultur\n_START_PARAGRAPH_\nAv flere severdigheter har man Villa fyr, oppf\xc3\xb8rt i 1839, som var det siste kullblussfyret som ble bygd i Norge, og Utvorda kystfort, som ble anlagt av tyskerne under den andre verdenskrig. Under Mursteinsfjellet ved Utvorda st\xc3\xa5r fire bautasteiner. P\xc3\xa5 samme \xc3\xb8y ble det ogs\xc3\xa5 gjort et arkeologisk funn av en hel hval. Flatanger bygdemuseum, stiftet i 1972, ligger i et tidligere skolebygg mellom Lauvsnes og Vik, og er \xc3\xa5pent i sommerm\xc3\xa5nedene._NEWLINE_Kommunens tusen\xc3\xa5rssted er m\xc3\xb8teplassen p\xc3\xa5 Stranda p\xc3\xa5 Lauvsnes. Stedet ble valgt ut fordi det de siste hundre \xc3\xa5rene har v\xc3\xa6rt en av de st\xc3\xb8rste m\xc3\xb8teplassene i kommunen, med handelsvirksomhet og dampskipanl\xc3\xb8p.\n_START_SECTION_\nSport\n_START_PARAGRAPH_\nDe siste \xc3\xa5rene har Flatanger blitt en popul\xc3\xa6r destinasjon for sportsklatring. S\xc3\xa6rlig den tsjekkiske klatreren Adam Ondra har bidratt til \xc3\xa5 gj\xc3\xb8re Flatanger kjent i hele verden som klatrested, etter at han har gjort en rekke f\xc3\xb8rstebestigninger av ruter i den \xc3\xb8verste delen av graderingsskalaen. I 2012 gikk Ondra ruta Change, som med graden 9b+ p\xc3\xa5 det tidspunktet var verdens vanskeligste klatrerute. H\xc3\xb8sten 2017 fullf\xc3\xb8rte han det enda hardere prosjektet Silence (frem til da bare omtalt som \xc2\xabProject Hard\xc2\xbb), og ga ruta graden 9c, til n\xc3\xa5 verdens eneste rute av denne vanskelighetsgraden._NEWLINE_Det meste av klatringen i Flatanger finnes i og rundt den store og bratte hula Hanshelleren.'